O‘zbekiston Respublikasi Iqtisodiyot va sanoat vazirligi huzuridagi Kichik biznes va tadbirkorlikni rivojlantirish agentligi to‘g‘risidagi hamda Tadbirkorlik faoliyatini qo‘llab-quvvatlash davlat jamg‘armasi to‘g‘risidagi nizomlarni tasdiqlash haqida

O‘zbekiston Respublikasi Prezidentining “Xususiy mulkni himoya qilish va mulkdorlar huquqlarining kafolatlarini kuchaytirish, tadbirkorlik tashabbuslarini qo‘llab-quvvatlash borasidagi ishlarni tashkil qilish tizimini tubdan takomillashtirish bo‘yicha qo‘shimcha chora-tadbirlar, shuningdek, tadbirkorlik subyektlarining moliyaviy resurslar va ishlab chiqarish infratuzilmasidan foydalanish imkoniyatlarini kengaytirish to‘g‘risida” 2019-yil 13-avgustdagi PF-5780-son Farmoniga va O‘zbekiston Respublikasi Prezidentining “O‘zbekiston Respublikasi Iqtisodiyot va sanoat vazirligi huzuridagi Kichik biznes va tadbirkorlikni rivojlantirish agentligi faoliyatini tashkil etish to‘g‘risida” 2019-yil 13-avgustdagi PQ-4417-son qaroriga muvofiq Vazirlar Mahkamasi qaror qiladi: 
 1. Quyidagilar:
 O‘zbekiston Respublikasi Iqtisodiyot va sanoat vazirligi huzuridagi Kichik biznes va tadbirkorlikni rivojlantirish agentligi to‘g‘risidagi nizom 1-ilovaga muvofiq; 
 Tadbirkorlik faoliyatini qo‘llab-quvvatlash davlat jamg‘armasi to‘g‘risidagi nizom 2-ilovaga muvofiq tasdiqlansin.
 2. O‘zbekiston Respublikasi Iqtisodiyot va sanoat vazirligi huzuridagi Kichik biznes va tadbirkorlikni rivojlantirish agentligi (keyingi o‘rinlarda Agentlik deb ataladi) Toshkent shahri, Qoratosh ko‘chasi, 1-uy (11-qavat) manzili bo‘yicha joylashtirilsin.
 Bunda egallab turilgan xonalar uchun ijara haqi va foydalanish xarajatlari Tadbirkorlik faoliyatini qo‘llab-quvvatlash davlat jamg‘armasining (keyingi o‘rinlarda Jamg‘arma deb ataladi) tijorat banklaridagi depozitlarga mablag‘larni joylashtirishdan olingan daromadlarining bir qismi hisobiga qoplanishi nazarda tutilsin. 
 O‘zbekiston Respublikasi Moliya vazirligi Agentlik direktorining birinchi o‘rinbosariga shaxsan biriktiriladigan 1 birlik, shuningdek, 1 birlik navbatchi xizmat avtotransportini saqlash uchun limit ajratsin. 
 3. O‘zbekiston Respublikasi Hukumatining 3-ilovaga muvofiq ayrim qarorlari o‘z kuchini yo‘qotgan deb hisoblansin.
 4. O‘zbekiston Respublikasi Iqtisodiyot va sanoat vazirligi manfaatdor vazirliklar va idoralar bilan birgalikda bir oy muddatda o‘zlari qabul qilgan normativ-huquqiy hujjatlarni ushbu qarorga muvofiqlashtirsin. 
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — moliya vaziri J.A. Qo‘chqorov va O‘zbekiston Respublikasi iqtisodiyot va sanoat vaziri B.A. Xo‘jayev zimmasiga yuklansin. 
 1. Ushbu Nizom O‘zbekiston Respublikasi Iqtisodiyot va sanoat vazirligi huzuridagi Kichik biznes va tadbirkorlikni rivojlantirish agentligining (keyingi o‘rinlarda Agentlik deb ataladi) maqomi, vazifalari, funksiyalari, huquqlari, javobgarligi, faoliyatini tashkil etish va hisobot berish tartibini, shuningdek, uning rahbarlarining funksional vazifalari va javobgarligini belgilaydi.
 2. Agentlik tadbirkorlik faoliyatini rivojlantirishni qo‘llab-quvvatlash, aholining keng tabaqalarini biznes bilan shug‘ullanishga jalb etish, boshlang‘ich kapital manbalaridan foydalanish imkoniyatini ta’minlash tizimini kengaytirish va samaradorligini oshirish sohasida vakolatli davlat organi hisoblanadi. 
 Agentlik o‘z faoliyati to‘g‘risida O‘zbekiston Respublikasi Iqtisodiyot va sanoat vazirligiga (keyingi o‘rinlarda Vazirlik deb ataladi) hisobot beradi. 
 3. Agentlik Vazirlikning tarkibiy bo‘linmasi hisoblanadi va uning tizimiga kiradi.
 Agentlik faoliyatini muvofiqlashtirish, nazorat qilish va unga umumiy rahbarlik qilish, uning moddiy-texnik bazasini mustahkamlash Vazirlik tomonidan amalga oshiriladi.
 4. Agentlik o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, ushbu Nizomga va boshqa qonun hujjatlariga, shuningdek, boshqa normativ-huquqiy hujjatlar va Vazirlikning qarorlariga amal qiladi. 
 5. Agentlikning o‘z vakolatlari doirasida qabul qilingan qarorlari davlat boshqaruvi organlari, mahalliy ijroiya hokimiyati organlari, boshqa tashkilotlar va ularning mansabdor shaxslari, shu jumladan, fuqarolar tomonidan bajarilishi majburiy hisoblanadi.
 6. Agentlik uning vakolatlari jumlasiga kiritilgan masalalar bo‘yicha o‘z faoliyatini Vazirlik, davlat boshqaruvi organlari, mahalliy davlat organlari, tijorat banklari, nodavlat notijorat va boshqa tashkilotlar, shu jumladan, xalqaro va xorijiy tashkilotlar bilan o‘zaro hamkorlikda amalga oshiradi.
 7. Agentlik yuridik shaxs hisoblanadi, O‘zbekiston Respublikasi Davlat gerbi tasviri tushirilgan va o‘z nomi davlat tilida yozilgan muhrga va blankalarga, mustaqil balansga, shaxsiy g‘azna hisobvaraqlariga, bank hisobvaraqlariga, shu jumladan, xorijiy valyutadagi bank hisobvaraqlariga egadir. 
 8. Agentlikning rasmiy nomi:
 a) davlat tilida:
 to‘liq nomi — O‘zbekiston Respublikasi Iqtisodiyot va sanoat vazirligi huzuridagi Kichik biznes va tadbirkorlikni rivojlantirish agentligi;
 qisqartirilgan nomi — Kichik biznes va tadbirkorlikni rivojlantirish agentligi;
 b) ingliz tilida:
 to‘liq nomi — Agency for the development of small business and entrepreneurship under the Ministry of Economy and Industry of the Republic of Uzbekistan; 
 qisqartirilgan nomi — Agency for the development of small business and entrepreneurship;
 v) rus tilida:
 to‘liq nomi — Agentstvo po razvitiyu malogo biznesa i predprinimatelstva pri Ministerstve ekonomiki i promishlennosti Respubliki Uzbekistan; 
 qisqartirilgan nomi — Agentstvo po razvitiyu malogo biznesa i predprinimatelstva. 
 9. Agentlik joylashgan joy (pochta manzili): Toshkent shahri, Qoratosh ko‘chasi, 1-uy (11- qavat).
 10. Quyidagilar Agentlikning asosiy vazifalari hisoblanadi:
 kichik va o‘rta biznesni, xususiy tadbirkorlikning barcha shakllarini rivojlantirishga qaratilgan yagona davlat siyosatini amalga oshirish;
 Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari bilan birgalikda kichik biznes va tadbirkorlikni rivojlantirish bo‘yicha davlat dasturlarini va hududiy dasturlarni ishlab chiqish va amalga oshirish; 
 vakolatli davlat organlari va tashkilotlarining kichik biznes va tadbirkorlikni rivojlantirishni rag‘batlantirish, biznes muhitini yaxshilash uchun qulay shart-sharoitlar yaratish borasidagi faoliyatini muvofiqlashtirishni tashkil etish; 
 ishbilarmonlik muhitining joriy holatini o‘rganish, shu jumladan, so‘rovnomalar o‘tkazish asosida, hamda yer uchastkalari taqdim etish va qurilish-montaj ishlarini bajarish tartib-taomillarini soddalashtirish, kichik biznes va tadbirkorlik subyektlarining ishlab chiqarish infratuzilmasi, boshqa moddiy-xomashyo va moliyaviy resurslardan foydalanish imkoniyatlarini yaxshilash, shuningdek, kichik biznes va tadbirkorlikni rivojlantirishga to‘sqinlik qilayotgan byurokratik to‘siqlar va g‘ovlarni bartaraf etish bo‘yicha takliflar tayyorlash; 
 biznesni kengaytirishni rag‘batlantirishga, qo‘shimcha qiymat yaratishning yaxlit zanjirlarini shakllantirishga, zamonaviy texnologiyalarni o‘zlashtirishga, eksportni ko‘paytirishga, doimiy ish o‘rinlarini yaratishga yo‘naltirilgan natijaga qaratilgan vositalarni joriy etish; 
 kichik biznes va tadbirkorlik subyektlariga, shu jumladan, aholining ijtimoiy himoyaga qatlamlarining tadbirkorlik tashabbuslariga kafilliklar va kafolatlar, shuningdek, tijorat banklari kreditlari bo‘yicha foiz xarajatlarini qoplash uchun kompensatsiya berish shaklida moliyaviy yordam ko‘rsatish;
 yirik ishlab chiqaruvchilar tomonidan kichik va o‘rta korxonalar — oraliq tovarlar va xizmatlar (xomashyo, butlovchi qismlar va boshqalar)ni yetkazib beruvchilar faoliyatini, shu jumladan, tijorat banklarida maqsadli depozitlar ochish hisobiga moliyalashtirish mexanizmlarini joriy etish;
 kichik biznes va tadbirkorlik subyektlarini qonunchilik, yangi texnologiyalar va mahsulotlar, bozorlar va boshqa dolzarb masalalar bo‘yicha nomoliyaviy qo‘llab-quvvatlash (bepul telefon va onlayn-maslahat xizmatlari, o‘quv markazlari, biznes-inkubatorlar, axborot xizmatlari va boshqalar) tizimini shakllantirish; 
 xalqaro moliya institutlari va xorijiy hukumat moliya tashkilotlari bilan kichik biznes va tadbirkorlikni qo‘llab-quvvatlash loyihalarini amalga oshirish, ularga texnik va maslahat ko‘magini tashkil etish bo‘yicha o‘zaro hamkorlik qilish;
 Tadbirkorlar huquqlarini himoya qilish bo‘yicha vakil va O‘zbekiston Respublikasi Bosh vazirining Tadbirkorlar murojaatlarini ko‘rib chiqish bo‘yicha qabulxonalari bilan kichik biznes va tadbirkorlikni rivojlantirish bo‘yicha davlat va hududiy dasturlarni tayyorlash, ushbu sohadagi qonunchilikni takomillashtirish bo‘yicha takliflarni ishlab chiqishda yaqindan hamkorlik qilish.
 11. Agentlik o‘ziga yuklangan vazifalarga muvofiq quyidagi funksiyalarni amalga oshiradi:
 a) kichik va o‘rta biznesni, xususiy tadbirkorlikning barcha shakllarini rivojlantirishga qaratilgan yagona davlat siyosatini amalga oshirish sohasida:
 manfaatdor vazirliklar, idoralar, tijorat banklari va tadbirkorlik subyektlari bilan birgalikda kichik va o‘rta biznesni, xususiy tadbirkorlikning barcha shakllarini rivojlantirish masalalari bo‘yicha takliflarni ishlab chiqadi;
 tadbirkorlikni istiqbolli rivojlantirish bo‘yicha asosiy yo‘nalishlar yuzasidan takliflarni ishlab chiqadi, shuningdek, tegishli dasturlarni tayyorlash va amalga oshirishni qo‘llab-quvvatlashni ta’minlaydi;
 respublikada kichik va o‘rta biznesni, xususiy tadbirkorlikning barcha shakllarini rivojlantirishni baholash uchun milliy indikatorlar tizimini ishlab chiqadi va takomillashtiradi;
 tadbirkorlikni rivojlantirish sohasida xalqaro va davlatlararo hamkorlikni yo‘lga qo‘yish va rivojlantirishda ishtirok etadi;
 O‘zbekiston Respublikasi Vazirlar Mahkamasi, davlat organlari va xususiy sektor, xalqaro moliya institutlari, donor tashkilotlar va boshqa manfaatdor tomonlar o‘rtasida tadbirkorlikni rivojlantirish masalalari bo‘yicha o‘zaro hamrohlik qilishni tizimli ta’minlaydi; 
 muammolarni hamda islohotlarni ro‘yobga chiqarish yakunlarini tizimli o‘rganish asosida ilg‘or xalqaro tajribani hisobga olgan holda tadbirkorlikni rivojlantirish bo‘yicha tegishli hujjatlar va dasturlarni bajaradi;
 davlat va xo‘jalik boshqaruvi organlari, mahalliy davlat hokimiyati organlarining kichik biznes va tadbirkorlik subyektlari bilan ish olib borish sohasidagi faoliyatini muvofiqlashtiradi;
 tadbirkorlikni rivojlantirishni tubdan yaxshilash, xususiy mulkchilik darajasi va ahamiyatini oshirish, davlatning iqtisodiyotda, shu jumladan, davlat va xususiy sektor o‘rtasida hamkorlik qilish uchun shart-sharoitlarni yaratish, xususiy sektorga davlat funksiyalarini topshirish yo‘li bilan davlatning iqtisodiyotdagi ishtirokini qisqartirish, shuningdek, tadbirkorlikni rivojlantirish yo‘lidagi to‘siqlar va g‘ovlarni bartaraf etishga, tadbirkorlikka ishonchli himoyani ta’minlash va ko‘proq erkinlik berishga, xususiy mulkchilik va tadbirkorlikni jadal rivojlantirish uchun zarur shart-sharoitlarni yaratishga qaratilgan dasturiy chora-tadbirlarni amalga oshirish chora-tadbirlarini ro‘yobga chiqarish jarayoni ustidan monitoring olib boradi; 
 b) Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari bilan birgalikda kichik biznes va tadbirkorlikni rivojlantirish bo‘yicha davlat dasturlari va hududiy dasturlarni ishlab chiqish va amalga oshirish sohasida: 
 kichik biznes va tadbirkorlikni rivojlantirish bo‘yicha davlat dasturlariga va hududiy dasturlarga kiritish bo‘yicha takliflarni yig‘ish, sifatli va o‘z vaqtida ko‘rib chiqish va umumlashtirish tizimini tashkil etadi;
 zamonaviy axborot-kommunikatsiya texnologiyalaridan foydalangan holda kichik biznes va tadbirkorlikni rivojlantirish bo‘yicha davlat dasturlarini va hududiy dasturlarni amalga oshirish jarayoni monitoringini olib borish tizimini joriy etadi;
 hududning amaldagi ehtiyojlaridan va mavjud mehnat, tabiiy va mineral-xomashyo resurslaridan kelib chiqib mahalliy davlat hokimiyati organlari bilan birgalikda mavjud moliyaviy resurslar doirasida kichik biznes va tadbirkorlikni rivojlantirish bo‘yicha davlat dasturlari va hududiy dasturlarni ishlab chiqadi; 
 tayyorlangan dasturlarni Vazirlikka va O‘zbekiston Respublikasi Markaziy bankiga ko‘rib chiqish uchun kiritadi;
 kichik biznes va tadbirkorlikni rivojlantirish bo‘yicha tasdiqlangan dasturlarni amalga oshirishni tashkil etadi va amalga oshirilishi ustidan monitoring olib boradi;
 Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari, davlat va xo‘jalik boshqaruvi organlari, mahalliy davlat hokimiyati organlari va manfaatdor tashkilotlar bilan o‘zaro hamkorlikda loyihalari kichik biznes va tadbirkorlikni rivojlantirish bo‘yicha davlat dasturlariga va hududiy dasturlarga kiritilgan tadbirkorlik subyektlariga har tomonlama ko‘mak ko‘rsatish bo‘yicha ishlarni amalga oshiradi; 
 o‘tkazilgan monitoring natijalariga ko‘ra kichik biznes va tadbirkorlikni rivojlantirish bo‘yicha davlat dasturlarini va hududiy dasturlarni ishlab chiqish va amalga oshirish jarayoni to‘g‘risidagi hisobotlarni tuzadi va e’lon qiladi; 
 Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari bilan birgalikda kichik biznes va tadbirkorlikni rivojlantirish bo‘yicha davlat dasturlari va hududiy dasturlar barbod bo‘lishiga va o‘z vaqtida amalga oshmasligiga olib kelgan sansalorlik va byurokratizm holatlariga yo‘l qo‘yish bo‘yicha vazirliklar, idoralar, mahalliy davlat hokimiyati organlari va ularning mansabdor shaxslariga nisbatan javobgarlik choralarini qo‘llash yuzasidan takliflar kiritadi; 
 v) vakolatli davlat organlari va tashkilotlarining kichik biznes va tadbirkorlikni rivojlantirishni rag‘batlantirish, biznes muhitini yaxshilash uchun qulay shart-sharoitlar yaratish borasidagi faoliyatini muvofiqlashtirishni tashkil etish sohasida: 
 tadbirkorlik faoliyatini, shu jumladan, erkin iqtisodiy va kichik sanoat zonalarida tashkil etish va amalga oshirish bilan bog‘liq masalalar bo‘yicha davlat boshqaruvi va mahalliy ijroiya hokimiyati organlari faoliyatidagi mavjud kamchiliklar va zaif joylarini bartaraf etish yuzasidan muayyan chora-tadbirlar va takliflarni ishlab chiqadi;
 tadbirkorlik faoliyatini qo‘llab-quvvatlash sohasida davlat boshqaruvi tizimini takomillashtirish yuzasidan asoslangan takliflar tayyorlaydi;
 xalqaro reytinglarda, xususan, “Doing Business” reytingida O‘zbekiston Respublikasining ko‘rsatkichlarini yaxshilash ishida ishtirok etadi;
 g) ishbilarmonlik muhitining joriy holatini o‘rganish, shu jumladan, so‘rovnomalar o‘tkazish asosida, hamda yer uchastkalari taqdim etish va qurilish-montaj ishlarini bajarish tartib-taomillarini soddalashtirish, kichik biznes va tadbirkorlik subyektlarining ishlab chiqarish infratuzilmasi, boshqa moddiy-xomashyo va moliyaviy resurslardan foydalanish imkoniyatlarini yaxshilash, shuningdek, kichik biznes va tadbirkorlikni rivojlantirishga to‘sqinlik qilayotgan byurokratik to‘siqlar va g‘ovlarni bartaraf etish bo‘yicha takliflar tayyorlash sohasida: 
 ishbilarmonlik muhitini yaxshilash va ruxsat berish tartib-taomillarini soddalashtirish bo‘yicha muntazam so‘rovnomalar o‘tkazadi, keyinchalik aniqlangan muammolarni chuqur o‘rganadi va ularni bartaraf etish yuzasidan takliflarni O‘zbekiston Respublikasi Vazirlar Mahkamasiga kiritadi;
 Internet tarmog‘ida va boshqa ommaviy axborot vositalarida materiallar e’lon qilish monitoringini olib boradi, ishbilarmonlik muhitining joriy ahvolini o‘rganish, shu jumladan, so‘rovnomalar asosida hamda uni yaxshilash yuzasidan tegishli takliflar tayyorlash uchun ijtimoiy tarmoqlarda va Agentlikning Internet tarmog‘idagi saytida rasmiy sahifasini olib boradi;
 tadbirkorlik faoliyati bilan bog‘liq masalalarni muhokama qilish uchun muntazam seminarlar, munozaralar va boshqa tadbirlarni o‘tkazadi;
 d) biznesni kengaytirishni rag‘batlantirishga, qo‘shimcha qiymat yaratishning yaxlit zanjirlarini shakllantirishga, zamonaviy texnologiyalarni o‘zlashtirishga, eksportni ko‘paytirishga, doimiy ish o‘rinlarini yaratishga yo‘naltirilgan natijaga qaratilgan vositalarni joriy etish sohasida:
 Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari bilan birgalikda har bir loyihani amalga oshirish bo‘yicha muayyan maqsadlarni belgilab, davlat-xususiy sheriklik va “klasterli yondashuvni” joriy etish yuzasidan takliflar tayyorlaydi; 
 qo‘shilgan qiymatni yaratish bo‘yicha yaxlit zanjirlar shakllantirilishini, zamonaviy texnologiyalar o‘zlashtirilishini, eksport ko‘rsatkichlarini, respublikada doimiy ish o‘rinlari yaratilishini tahlil qiladi, o‘tkazilgan tahlil yakunlari bo‘yicha asoslangan takliflar tayyorlaydi;
 xorijiy mamlakatlarning hukumat va nohukumat tashkilotlari, xalqaro moliya institutlari va tashkilotlari bilan texnologiyalar transferiga va ularning O‘zbekiston Respublikasi tadbirkorlik subyektlari bilan o‘zaro aloqasini ta’minlashga doir muzokaralarni belgilangan tartibda olib boradi;
 biznesni kengaytirishni rag‘batlantirishga yo‘naltirilgan natijaga qaratilgan vositalarni joriy etishga doir ilg‘or xorijiy tajribani va qo‘llaniladigan xalqaro standartlarni o‘rganadi; 
 e) yirik ishlab chiqaruvchilar tomonidan kichik va o‘rta korxonalar — oraliq tovarlar va xizmatlar (xomashyo, butlovchi qismlar va boshqalar)ni yetkazib beruvchilar faoliyatini, shu jumladan, tijorat banklarida maqsadli depozitlar ochish hisobiga moliyalashtirish mexanizmlarini joriy etish sohasida:
 yirik ishlab chiqaruvchilar hamda kichik va o‘rta korxonalar o‘rtasida kooperatsiyani yo‘lga qo‘yish yuzasidan muzokaralar olib boradi va choralar ko‘radi, shuningdek, shu asosda ular o‘rtasida klasterli tizimni joriy etadi; 
 tijorat banklari bilan birgalikda tijorat banklarida yirik korxonalarning portfelli investitsiya depozitlarini shakllantirish yuzasidan takliflar tayyorlaydi;
 yirik ishlab chiqaruvchilar tomonidan kichik va o‘rta korxonalar — oraliq tovarlar va xizmatlar (xomashyo, butlovchi qismlar va boshqalar)ni yetkazib beruvchilar faoliyatini, shu jumladan, tijorat banklarida maqsadli depozitlar ochish hisobiga moliyalashtirish mexanizmlarini yaratish va yo‘lga qo‘yishda tegishli normativ-huquqiy hujjatlar loyihalarini ishlab chiqadi hamda metodologik va maslahat berish ko‘magini amalga oshiradi;
 j) kichik biznes va tadbirkorlik subyektlariga, shu jumladan, aholining zaif qatlamlarining tadbirkorlik tashabbuslariga kafilliklar va kafolatlar, shuningdek, tijorat banklari kreditlari bo‘yicha foiz xarajatlarini qoplash uchun kompensatsiya berish shaklida moliyaviy yordam ko‘rsatish sohasida:
 yuridik va jismoniy shaxslarning murojaatlarini, shu jumladan, O‘zbekiston Respublikasi Bosh vazirining tadbirkorlar murojaatlarini ko‘rib chiqish qabulxonalari orqali tushgan murojaatlarini ko‘rib chiqadi;
 ommaviy axborot vositalari, ijtimoiy tarmoqlar, davlat organlari va tashkilotlarining rasmiy saytlari, shuningdek, boshqa axborot resurslari orqali, shu jumladan, matbuot konferensiyalari va brifinglarni tashkil etish yo‘li bilan Agentlik va Tadbirkorlik faoliyatini qo‘llab-quvvatlash davlat jamg‘armasining imkoniyatlari va ishlash mexanizmi bo‘yicha jamoatchilik orasida keng tushuntirish ishlarini olib boradi; 
 kichik biznes va tadbirkorlik subyektlariga, shu jumladan, aholining zaif qatlamlarining tadbirkorlik tashabbuslariga kafilliklar va kafolatlar, shuningdek, tijorat banklari kreditlari bo‘yicha foiz xarajatlarini qoplash uchun kompensatsiya berish shaklida moliyaviy yordam ko‘rsatilishini tashkil etadi; 
 O‘zbekiston Respublikasi Bandlik va mehnat munosabatlari vazirligi bilan aholining tadbirkorlik faoliyatini amalga oshirish imkoniyati cheklangan zaif qatlamlariga belgilangan tartibda subsidiyalar ajratilishini tashkil etish masalalari bo‘yicha o‘zaro aloqalarni amalga oshiradi;
 z) kichik biznes va tadbirkorlik subyektlarini nomoliyaviy qo‘llab-quvvatlash tizimini shakllantirish sohasida: 
 O‘zbekiston Respublikasi Bandlik va mehnat munosabatlari vazirligi bilan birgalikda kichik biznes va tadbirkorlik subyektlarini, shu jumladan, aholining imkoniyatlari cheklangan zaif qatlamlarini kasblar va mutaxassisliklarga, tadbirkorlik faoliyati sohasi bo‘yicha qonun hujjatlari, yangi texnologiyalar va mahsulotlar, bozorlar va boshqa dolzarb masalalar bo‘yicha o‘qitishni (bepul telefon va onlayn-maslahat xizmatlari, o‘quv markazlari, biznes-inkubatorlar, axborot xizmatlari va boshqalar) tashkil etadi; 
 bepul telefon va onlayn-maslahat xizmatlari va boshqa platformalarni, qonun hujjatlari, yangi texnologiyalar va mahsulotlar, bozorlar va boshqa dolzarb masalalar bo‘yicha muntazam o‘quv kurslari va boshqa tadbirlar o‘tkazilishini tashkil etadi va zarur tarzda faoliyat ko‘rsatishini ta’minlaydi; 
 kichik biznes va tadbirkorlik subyektlarini nomoliyaviy qo‘llab-quvvatlash uchun metodik va o‘quv materiallari, boshqa axborot-maslahat berish resurslarining doimiy ma’lumotlar bazasini yaratadi va olib boradi, bunda ulardan bepul va to‘liq foydalanish imkonini ta’minlaydi;
 tadbirkorlik faoliyatini amalga oshirish bilan bog‘liq masalalarni muhokama qilish uchun seminarlar, munozaralar va boshqa tadbirlarni o‘tkazadi; 
 aholining tadbirkorlik faoliyatini amalga oshirish imkoniyati cheklangan zaif qatlamlarini “oilaviy tadbirkorlikni” rivojlantirish bo‘yicha davlat dasturlari doirasida bo‘shayotgan avval ajratilgan kreditlarni “Mikrokreditbank” ATB, “Agrobank” ATB va AT “Xalq banki”da joylashtirishdan olingan qo‘shimcha daromadlar hisobidan ushbu tadbirlarni moliyalashtirish bilan, ularni talab qilinadigan kasblar va mutaxassisliklarga o‘qitishga yo‘naltirilgan ijtimoiy va nomoliyaviy qo‘llab-quvvatlash bo‘yicha yangi vositalarni shakllantiradi; 
 aholining tadbirkorlik faoliyatini amalga oshirish imkoniyati cheklangan zaif qatlamlarini tijorat banklarida erkin mablag‘larni joylashtirishdan Tadbirkorlik faoliyatini qo‘llab-quvvatlash davlat jamg‘armasining qo‘shimcha daromadlari hisobidan ushbu tadbirlarni moliyalashtirish bilan, ularni talab qilinadigan kasblar va mutaxassisliklarga o‘qitishga yo‘naltirilgan ijtimoiy va nomoliyaviy qo‘llab-quvvatlash bo‘yicha yangi vositalarni shakllantiradi; 
 i) xalqaro moliya institutlari va xorijiy hukumat moliya tashkilotlari bilan kichik biznes va tadbirkorlikni qo‘llab-quvvatlash loyihalarini amalga oshirish, ularga texnik va maslahat ko‘magini tashkil etish bo‘yicha o‘zaro hamkorlik qilish sohasida:
 kichik biznes va tadbirkorlikni qo‘llab-quvvatlash loyihalarini amalga oshirish, ularga texnik va maslahat ko‘magini tashkil etish, shuningdek, Agentlikka yuklangan vazifalarni amalga oshirish uchun xalqaro moliya institutlari va xorijiy hukumat moliya tashkilotlarining grantlari, kreditlari va texnik ko‘magini jalb etish masalalarini ishlab chiqadi; 
 xalqaro moliya institutlari va xorijiy hukumat moliya tashkilotlarining grantlari, imtiyozli kreditlari, maqsadli portfelli investitsiyalari va boshqa mablag‘lari hisobiga Tadbirkorlik faoliyatini qo‘llab-quvvatlash davlat jamg‘armasining resurs bazanisi kengaytirish bo‘yicha birgalikda choralar ko‘radi; 
 y) tadbirkorlar huquqlarini himoya qilish bo‘yicha vakil va O‘zbekiston Respublikasi Bosh vazirining Tadbirkorlar murojaatlarini ko‘rib chiqish bo‘yicha qabulxonalari bilan kichik biznes va tadbirkorlikni rivojlantirish bo‘yicha davlat va hududiy dasturlarni tayyorlash, ushbu sohadagi qonunchilikni takomillashtirish bo‘yicha takliflarni ishlab chiqishda hamkorlik qilish sohasida:
 tadbirkorlik masalalari bo‘yicha murojaatlarni tahlil qiladi, Tadbirkorlar huquqlarini himoya qilish bo‘yicha vakilga va O‘zbekiston Respublikasi Bosh vazirining Tadbirkorlar murojaatlarini ko‘rib chiqish bo‘yicha qabulxonalariga tadbirkorlik faoliyatiga to‘sqinlik qilayotgan muammoli masalalarni hal etish va to‘siqlarni bartaraf etishga ko‘mak ko‘rsatadi;
 tadbirkorlik faoliyatini amalga oshirish bilan bog‘liq muammoli masalalarni joyiga chiqib o‘rganadi va ularni hal etish yuzasidan takliflar tayyorlaydi;
 O‘zbekiston Respublikasi Savdo-sanoat palatasi bilan birgalikda, shu jumladan, Tadbirkorlik faoliyati asoslarini o‘qitish respublika markazi negizida vazirliklar, idoralar va boshqa tashkilotlarning mutaxassislarini o‘qituvchilar va murabbiylar sifatida jalb qilgan holda tadbirkorlarning moliyaviy va huquqiy savodxonligini oshirish bo‘yicha qisqa muddatli va o‘rta muddatli o‘quv kurslari, seminarlar va treninglarni tashkil etadi; 
 biznes uchun, shuningdek, tadbirkorlar moliyaviy, tovar-xomashyo resurslari, muhandislik va kommunikatsiya tarmoqlaridan foydalanishi, investitsiyaviy va ishlab chiqarish jarayonlarini tashkil etish, mulkiy va nomulkiy javobgarlikni sug‘urta qilish uchun imkoniyatlar, imtiyozlar masalalari bo‘yicha amaliy ko‘nikmalarga ega bo‘lishga yo‘naltirilgan ma’lumot beruvchi materiallarni va boshqa moliyaviy qo‘llab-quvvatlash choralarini ishlab chiqadi. 
 12. Agentlik o‘ziga yuklangan vazifalar va funksiyalarni bajarish uchun quyidagi huquqlarga ega:
 kichik biznes va tadbirkorlik masalalari bo‘yicha normativ-huquqiy hujjatlar loyihalarini ishlab chiqish va ishlab chiqishda ishtirok etish, shuningdek, ular bo‘yicha o‘z xulosalarini berish;
 davlat organlari va boshqa tashkilotlardan o‘z vakolatlari jumlasiga kirgan masalalar bo‘yicha ma’lumotlar va materiallarni belgilangan tartibda so‘rash va olish;
 Agentlikka yuklangan vazifalardan kelib chiqib tadbirkorlik sohasida qonun hujjatlarini takomillashtirish yuzasidan takliflar kiritish;
 Vazirlik bilan kelishgan holda kontrakt asosida malakali mahalliy va xorijiy mutaxassislarni xodimlar va maslahatchilar sifatida jalb qilish;
 normativ-huquqiy hujjatlar loyihalarini, shuningdek, Agentlikka yuklangan vazifalar va funksiyalarni bajarish bilan bog‘liq boshqa hujjatlarni kiritish;
 O‘zbekiston Respublikasining xalqaro shartnomalari loyihalarini belgilangan tartibda ishlab chiqish, Vazirlik bilan kelishgan holda Agentlikning vakolatlari jumlasiga kiritilgan masalalar bo‘yicha idoralararo tusdagi xalqaro shartnomalarni belgilangan tartibda tuzish;
 Vazirlik bilan kelishgan holda Agentlikning vakolatlari jumlasiga kiritilgan masalalar bo‘yicha O‘zbekiston Respublikasining manfaatlarini xalqaro darajada belgilangan tartibda ifodalash;
 Vazirlik bilan kelishgan holda o‘z vakolatlari doirasida xalqaro va xorijiy tashkilotlar bilan hamkorlik qilish; 
 Agentlikning faoliyatini keng yoritish maqsadida saytlarni, shuningdek ijtimoiy tarmoqlarda sahafalarni yaratish;
 o‘z vakolatlari doirasida konferensiyalar, seminarlar, simpoziumlar o‘tkazish, shuningdek, boshqa tashkilotlar tomonidan o‘tkaziladigan shunga o‘xshash xorijiy tadbirlarda ishtirok etish;
 kichik biznes va tadbirkorlik sohasining dolzarb va istiqbolli rivojlantirish muammolarini ishlab chiqish maqsadida ishchi guruhlarni, shu jumladan xorijiy ekspertlar ishtirokida tuzish;
 tadbirkorlik subyektlariga xorijiy va xalqaro tashkilotlarning moliyaviy va texnik yordamini jalb qilishda ko‘maklashish.
 Agentlik qonun hujjatlariga muvofiq boshqa huquqlarga ham ega bo‘lishi mumkin.
 13. Agentlik:
 unga yuklangan vazifalar zarur tarzda va samarali bajarilishi, shuningdek, tegishli sohada davlat siyosati amalda olib borilishi;
 kichik biznes va tadbirkorlikni rivojlantirish bo‘yicha dasturlar, tadbirlar rejalari, “yo‘l xaritasi” va boshqa hujjatlar samarali amalga oshirilishi;
 Agentlikning vakolatlariga taalluqli masalalar bo‘yicha tadbirkorlik subyektlarining huquqlari va qonuniy manfaatlariga rioya qilinishini va himoya qilinishini ta’minlash uchun javob beradi.
 14. Agentlikka O‘zbekiston Respublikasi Bosh vazirining taqdimnomasi bo‘yicha O‘zbekiston Respublikasi Prezidenti tomonidan lavozimga tayinlanadigan va lavozimdan ozod qilinadigan direktor — O‘zbekiston Respublikasi iqtisodiyot va sanoat vazirining o‘rinbosari boshchilik qiladi. 
 15. Agentlik direktori O‘zbekiston Respublikasi Vazirlar Mahkamasi tomonidan belgilangan tartibda lavozimga tayinlanadigan va lavozimdan ozod etiladigan ikki nafar o‘rinbosarga, shu jumladan bir nafar birinchi o‘rinbosarga ega. 
 Agentlik direktorining o‘rinbosari bir vaqtning o‘zida Tadbirkorlik faoliyatini qo‘llab-quvvatlash davlat jamg‘armasining ijro etuvchi direktori hisoblanadi.
 16. Agentlikka yuklangan vazifalarga muvofiq Agentlikning rahbarlari quyidagi funksional majburiyatlarni bajaradi:
 a) Agentlik direktori:
 O‘zbekiston Respublikasi Konstitutsiyasi va qonunlari, shuningdek, boshqa normativ-huquqiy hujjatlar talablariga rioya etadi;
 yakkaboshchilik asosida Agentlik faoliyatiga umumiy rahbarlik qiladi va Agentlikka yuklangan vazifalar va funksiyalarning bajarilishi uchun shaxsan javob beradi;
 direktor o‘rinbosarlarining va Agentlikning boshqa mansabdor shaxslarining faoliyatning ayrim yo‘nalishlari va uchastkalariga rahbarlik qilish bo‘yicha vakolatlarini va shaxsiy javobgarligi darajasini belgilaydi;
 O‘zbekiston Respublikasi Vazirlar Mahkamasiga kiritilgan Agentlikning ish yuritish sahasiga daxldor takliflar va normativ-huquqiy hujjatlar loyihalarida kichik biznesni va tadbirkorlikni rivojlantirish sohasiga oid davlat siyosatiga qat’iy rioya etilishini ta’minlaydi, tayyorlangan hujjatlar loyihalariga viza qo‘yadi. Tegishli hujjatlar qabul qilinganidan keyin ularning amalga oshirilishi ustidan tizimli nazorat o‘rnatilishini ta’minlaydi;
 o‘z vakolatlari doirasida Agentlik xodimlari uchun bajarilishi majburiy bo‘lgan buyruqlar chiqaradi, ko‘rsatmalar beradi;
 belgilangan tartibda ishga qabul qilish va Agentlik xodimlari bilan tuzilgan mehnat shartnomalarini bekor qilish ishlarini amalga oshiradi, shuningdek, ularning samarali mehnat qilishlari uchun zarur shart-sharoitlarni yaratadi va Agentlikning kadrlar zaxirasini shakllantiradi; 
 Agentlik tarkibiy tuzilmalari to‘g‘risidagi nizomlarni va uning xodimlari lavozim yo‘riqnomalarini tasdiqlaydi;
 O‘zbekiston Respublikasining “Jismoniy va yuridik shaxslarning murojaatlari to‘g‘risida”gi Qonuniga muvofiq jismoniy va yuridik shaxslar murojaatlarini ijro etish muddatlariga qat’iy rioya etilishini ta’minlaydi;
 Agentlik faoliyati rejalashtirilishini tashkil etadi, Agentlikning choraklik ish rejalarini tasdiqlaydi va ularning bajarilishi ustidan nazoratni ta’minlaydi;
 qonunchilikka muvofiq boshqa vakolatlarni amalga oshiradi;
 b) Agentlik direktorining birinchi o‘rinbosari:
 Agentlikka yuklangan vazifalarni bajarishda Agentlikning tegishli bo‘linmalari bilan o‘zaro munosabatlarni amalga oshiradi;
 rahbariyatning topshirig‘iga binoan kichik biznesni va tadbirkorlikni rivojlantirish bo‘yicha ustuvor vazifalarning va dasturlarning bajarilishini muvofiqlashtiradi; 
 Agentlikning o‘ziga topshirilgan va mutasaddilik qilinadigan bo‘linmalari ustidan bevosita rahbarlikni amalga oshiradi;
 Agentlik tarkibiy tuzilmalari boshliqlari va mutaxassislari lavozimlariga nomzodlarni direktor tomonidan tasdiqlanishi uchun belgilangan tartibda kiritadi;
 Agentlikning o‘zi mutasaddilik qilayotgan bo‘linmalari boshliqlari va mutaxassislarini qayta tayyorlash, malakasini oshirish, rag‘batlantirish yoki intizomiy jazo choralarini qo‘llash to‘g‘risidagi takliflarni kiritadi.
 v) Agentlik direktorining o‘rinbosari — Tadbirkorlik faoliyatini qo‘llab-quvvatlash davlat jamg‘armasining ijrochi direktori:
 Tadbirkorlik faoliyatini qo‘llab-quvvatlash davlat jamg‘armasining faoliyatini o‘ziga yuklangan vazifalar va funksiyalarga muvofiq tashkil etadi va uning faoliyati uchun shaxsan javob beradi;
 Tadbirkorlik faoliyatini qo‘llab-quvvatlash davlat jamg‘armasining Ijroiya direksiyasi aktivlarni boshqarish, tahlil va ekspertiza qilish, biznesni, shu jumladan, investitsiya loyihalarini moliyalashtirish sohasidagi malakali mutaxassislar bilan belgilangan xodimlar soni doirasida to‘ldirilishini tashkil etadi.
 17. Agentlik direktori:
 ushbu Nizom bilan, boshqa qonun hujjatlari bilan o‘ziga yuklangan vazifalarni sifatli va o‘z vaqtida bajarilishi, shuningdek, Agentlik ishidagi kamchiliklarni bartaraf etish bo‘yicha chora-tadbirlar ko‘rilishi;
 amalga oshirilayotgan dasturlar, strategiyalar va konsepsiyalar bo‘yicha kutilgan natijalarga erishilishi;
 Agentlikda ijro intizomiga og‘ishmay rioya etilishi uchun javob beradi.
 18. Agentlik direktorining o‘rinbosarlari:
 tegishli yo‘nalishlar bo‘yicha topshiriqlar o‘z vaqtida va samarali bajarilishi;
 biriktirilgan yo‘nalishlar bo‘yicha kichik biznes va tadbirkorlikni rivojlantirish vazifalarini va dasturlarini ta’minlash bo‘yicha ko‘rilayotgan chora-tadbirlarning samaradorligi va natijadorligi uchun javob beradilar.
 19. Agentlik davlat boshqaruvi organlari, mahalliy davlat hokimiyati organlari, shuningdek, tijorat banklari bilan o‘zaro hamkorlik qilishda:
 davlat boshqaruvi organlari, mahalliy davlat hokimiyati organlari, shuningdek, tijorat banklarining faoliyatini Agentlik vakolatiga tegishli bo‘lgan masalalar bo‘yicha muvofiqlashtiradi;
 O‘zbekiston Respublikasi Bosh vazirining Tadbirkorlar murojaatlarini ko‘rib chiqish bo‘yicha qabulxonalari hamda tijorat banklari bilan birgalikda tadbirkorlik faoliyatini amalga oshirishda va tadbirkorlik tashabbuslarini amalga oshirishda mavjud muammolarning tizimli tahlil qilinishini tashkil etadi, shu asosda keyinchalik tadbirkorlikni qo‘llab-quvvatlash sohasiga oid qonunchilikni takomillashtirish bo‘yicha takliflarni tayyorlaydi; 
 davlat boshqaruvi organlari, mahalliy ijro hokimiyati organlari, shuningdek, tijorat banklari rahbarlari va mutaxassislari ishtirokida majlislar chaqiradi;
 davlat boshqaruvi organlari, mahalliy ijro hokimiyati organlari, boshqa tashkilotlar, shuningdek, tijorat banklaridan o‘z vakolatiga tegishli ma’lumotlar bazasini va axborot resurslarini yaratish uchun zarur axborotni so‘rab oladi;
 o‘z vakolatlariga doir masalalar bo‘yicha tadbirkorlik faoliyatini amalga oshirish bilan bog‘liq muammolarni hal qilish yuzasidan davlat va xo‘jalik boshqaruvi organlari, mahalliy davlat hokimiyati organlari tomonidan bajarilishi majburiy bo‘lgan ko‘rsatmalar beradi; 
 Agentlik vakolatiga kiritilgan masalalar bo‘yicha belgilangan tartibda takliflarni tayyorlash va kiritishda ishtirok etadi;
 tadbirkorlikni qo‘llab-quvvatlash va Agentlik vakolatiga kiritilgan boshqa masalalar bo‘yicha davlat va xo‘jalik boshqaruvi organlari, mahalliy davlat hokimiyati organlari bilan hamkorlik qiladi.
 20. Agentlik faoliyatini moliyalashtirish O‘zbekiston Respublikasi Davlat budjeti, Agentlikning budjetdan tashqari mablag‘lari, Tadbirkorlik faoliyatini qo‘llab-quvvatlash davlat jamg‘armasining qo‘shimcha daromadlarining bir qismi, xalqaro moliya institutlari va xorijiy tashkilotlarning grantlari, shuningdek, qonun hujjatlarida taqiqlanmagan boshqa manbalar hisobiga amalga oshiriladi. 
 21. Agentlik boshqaruv xodimlariga nisbatan Vazirlikning markaziy apparati xodimlari uchun belgilangan mehnatga haq to‘lash, moddiy rag‘batlantirish va ijtimoiy himoya shartlari tatbiq etiladi.
 22. Agentlik xodimlarni rag‘batlantirish va moddiy-texnika bazasini mustahkamlash maqsadida Tadbirkorlik faoliyatini qo‘llab-quvvatlash davlat jamg‘armasining boshqaruv Kengashi qarori asosida Agentlikka Tadbirkorlik faoliyatini qo‘llab-quvvatlash davlat jamg‘armasining qo‘shimcha daromadlarining bir qismi mablag‘lari yo‘naltirilishi mumkin. 
 23. Agentlik xodimlarining ish haqi lavozim maoshidan, mukofotlardan, qo‘shimcha to‘lovlar va ustamalardan, rag‘batlantiruvchi to‘lovlardan, shuningdek, qonun hujjatlarida nazarda tutilgan qo‘shimcha moddiy rag‘batlantirishlardan tashkil topadi.
 24. Agentlik xodimlari mehnatiga haq to‘lash va moddiy rag‘batlantirish manbai O‘zbekiston Respublikasi Davlat budjeti, Tadbirkorlik faoliyatini qo‘llab-quvvatlash davlat jamg‘armasining qo‘shimcha daromadlarining bir qismi mablag‘lari va qonun hujjatlarida taqiqlanmagan boshqa manbalardan iborat.
 25. Faoliyat samaradorligini baholash:
 direktorning faoliyatini baholash Vazirlar Mahkamasi tomonidan tasdiqlangan baholash mezonlari asosida amalga oshiriladi;
 direktor o‘rinbosarlarining faoliyatini baholash Vazirlik tomonidan tasdiqlangan baholash mezonlari asosida amalga oshiriladi;
 tarkibiy bo‘linmalar boshliqlari va boshliq o‘rinbosarlarining, shuningdek, Agentlik xodimlarining faoliyati Agentlik direktori tomonidan tasdiqlangan baholash mezonlari asosida baholanadi.
 26. Faoliyatning samaradorligi va natijadorligini baholash yakunlari asosida Agentlik rahbarlari va xodimlariga nisbatan rag‘batlantirish (mukofotlash) yoki intizomiy jazo choralari qo‘llanadi.
 27. Agentlik muntazam ravishda O‘zbekiston Respublikasi Vazirlar Mahkamasi va Vazirlikka o‘z faoliyati to‘g‘risida hisobot berib turadi.
 28. Agentlikni qayta tashkil etish va tugatish qonun hujjatlarida belgilangan tartibda amalga oshiriladi. 
 1. Ushbu Nizom Tadbirkorlik faoliyatini qo‘llab-quvvatlash davlat jamg‘armasining (keyingi o‘rinlarda Jamg‘arma deb ataladi) vazifalari va faoliyat yo‘nalishlarini, shuningdek, uning mablag‘larini shakllantirish va ulardan foydalanish tartibini belgilab beradi. 
 2. Jamg‘arma o‘z faoliyati to‘g‘risida O‘zbekiston Respublikasi Iqtisodiyot va sanoat vazirligi huzuridagi Kichik biznes va tadbirkorlikni rivojlantirish agentligiga (keyingi o‘rinlarda Agentlik deb ataladi) va O‘zbekiston Respublikasi Prezidentining “Tadbirkorlik faoliyatini qo‘llab-quvvatlash davlat jamg‘armasini tashkil etish to‘g‘risida” 2017-yil 17-avgustdagi PQ-3225-son qaroriga muvofiq tashkil etilgan Jamg‘armaning boshqaruv Kengashiga (keyingi o‘rinlarda Kengash deb ataladi) hisobot beradi. 
 3. Jamg‘arma o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalari qarorlariga, O‘zbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, ushbu Nizomga, boshqa normativ-huquqiy hujjatlarga, shuningdek, O‘zbekiston Respubliksi iqtisodiyot va sanoat vazirligi hamda Agentlikning qarorlariga amal qiladi. 
 4. Jamg‘arma davlat muassasasi shaklidagi yuridik shaxs hisoblanadi, o‘zining mustaqil balansiga, shaxsiy g‘azna hisobvarag‘iga, O‘zbekiston Respublikasi Davlat gerbi tasviri tushirilgan va o‘z nomi davlat tilida yozilgan muhrga ega.
 5. Jamg‘arma barcha huquqlar, majburiyatlar va shartnomalar bo‘yicha O‘zbekiston Respublikasi Vazirlar Mahkamasi huzuridagi Tadbirkorlik faoliyatini rivojlantirishni qo‘llab-quvvatlash davlat jamg‘armasining huquqiy vorisi hisoblanadi.
 6. Jamg‘arma joylashgan joy (pochta manzili): Toshkent shahri, Qoratosh ko‘chasi, 1-uy (7-qavat).
 7. Ushbu Nizomda quyidagi asosiy tushunchalardan foydalaniladi: 
 qarz oluvchi — tadbirkorlik tashabbusini amalga oshiruvchi kichik biznes va tadbirkorlik subyekti yoki aholining ijtimoiy himoyaga muhtoj qatlamlariga taalluqli shaxs (keyingi o‘rinlarda loyiha tashabbuskori deb ataladi);
 kredit — qarz oluvchilarning loyihalarini moliyalashtirish uchun foydalaniladigan kredit;
 kompensatsiya — tijorat banklari kreditlari bo‘yicha foizli xarajatlarning bir qismini qoplash;
 kafillik — qarz oluvchining tijorat banki oldidagi o‘z majburiyatlarini bajarishi uchun javob berish mas’uliyatini Jamg‘armaga yuklaydigan kafillik shartnomasi; 
 loyihalar — oldindan belgilangan vaqt mobaynida tadbirkorlik faoliyatidan iqtisodiy, ijtimoiy va boshqa manfaat ko‘rish maqsadida amalga oshiriladigan o‘zaro bog‘liq tadbirlar va ishlar majmui, quyidagilarni nazarda tutuvchi maqsadlar bundan mustasno:
 ilgari olingan kreditlarni yoki istalgan boshqa qarzdorlikni qaytarish;
 alkogolli va tamaki mahsulotlari ishlab chiqarish;
 savdo-vositachilik tashkilotlari va umumiy ovqatlanish korxonalarining aylanma mablag‘larini shakllantirish;
 savdo obyektlari va umumiy ovqatlanish obyektlari qurilishini moliyalashtirish;
 bankdan tashqari kredit tashkilotlari va lizing kompaniyalarining resurs bazasini shakllantirish;
 tavakkalchilikka asoslangan qimor va boshqa o‘yinlarni tashkil etish hamda shu maqsadlar uchun uskunalarni xarid qilish;
 sug‘urtalash — kredit garovi va qaytarilmasligini sug‘urtalash bo‘yicha sug‘urta kompaniyalarining majburiyati;
 aholining ijtimoiy himoyaga muhtoj qatlamlari — aholining kam ta’minlangan qatlamlaridan bo‘lgan ushbu Nizomning 29-bandida belgilangan tartibda aniqlanadigan shaxslar toifasi.
 8. Ushbu Nizomga ilovada ko‘rsatilgan shakllarda moliyaviy yordam ko‘rsatish Jamg‘armaning asosiy vazifasi hisoblanadi.
 Ushbu Nizomga ilovada nazarda tutilgan talablar oldin qabul qilingan O‘zbekiston Respublikasi Prezidentining hujjatlari va Vazirlar Mahkamasining qarorlari bilan tasdiqlangan kafillik va kompensatsiyalarning Jamg‘arma tomonidan taqdim etilishi shartlariga tatbiq etilmaydi. 
 9. Quyidagilar Jamg‘arma faoliyatining asosiy yo‘nalishlari hisoblanadi:
 kichik biznes va tadbirkorlikni rivojlantirishni, shuningdek, aholining ijtimoiy himoyaga muhtoj qatlamlarini ularning tadbirkorlik tashabbuslarini qo‘llab-quvvatlash sohasida davlat siyosati amalga oshirilishiga ko‘maklashish;
 kichik biznes va tadbirkorlikni rivojlantirish orqali ish o‘rinlari yaratish imkonini beradigan davlat, tarmoq dasturlari va hududiy dasturlar, loyihalar hamda tadbirlarni amalga oshirishda ishtirok etish;
 kichik biznes va tadbirkorlik subyektlarining innovatsion faoliyatini qo‘llab-quvvatlash, yangi turdagi mahsulotlar yaratish va ishlab chiqarishni rag‘batlantirish, shuningdek, ishlab chiqarish faoliyatiga samarali yangi texnologiyalarni joriy etishga ko‘maklashish;
 ilmiy-tadqiqot muassasalari bilan birgalikda respublikada kichik biznes va tadbirkorlikni rivojlantirishni qo‘llab-quvvatlashni takomillashtirish muammolarini o‘rganishga qaratilgan kompleks ilmiy va amaliy tadqiqotlar amalga oshirilishini tashkil etish. 
 10. Jamg‘armadan moliyaviy yordam olish uchun berilgan arizalarni ko‘rib chiqish bo‘yicha elektron hujjatlar aylanishi O‘zbekiston Respublikasi Prezidentining “O‘zbekiston Respublikasi Iqtisodiyot va sanoat vazirligi huzuridagi Kichik biznes va tadbirkorlikni rivojlantirish bo‘yicha agentlik faoliyatini tashkil etish borasidagi chora-tadbirlar to‘g‘risida” 2019-yil 13-avgustdagi PQ-4417-son qarorida ma’qullangan elektron hujjatlar aylanishi sxemalariga muvofiq amalga oshiriladi. 
 11. Bitta shaxsga bir paytning o‘zida kompensatsiya va kafillik berilmaydi. Jamg‘armadan moliyaviy yordam olgan shaxs Jamg‘armaning buyurtmasida qarz oluvchi sifatida ko‘rsatilgan soliq to‘lovchining identifikatsiya raqami bo‘yicha aniqlanadi. 
 12. Oldin Jamg‘armaning moliyaviy yordamini olgan shaxs quyidagi holatlarda Jamg‘armaga takroran murojaat qilishga haqli bo‘ladi:
 a) ilgari kompensatsiya olgan bo‘lsa:
 ilgari kompensatsiya taqdim etish bo‘yicha shartnoma amal qilgan kredit bo‘yicha qarzdorlik to‘liq qaytarilganda;
 kompensatsiya taqdim etish to‘g‘risidagi shartnoma bekor qilinganda, haqiqiy emas deb topilganda yoki amal qilishi to‘xtatilganda;
 b) ilgari kafillik olgan bo‘lsa:
 qarzdorlikni kafillik bilan ta’minlangan qismi bo‘yicha qaytarish;
 kafillik shartnomasi bekor qilinganda, haqiqiy emas deb hisoblanganda yoki amal qilishi to‘xtatilganda. 
 13. Tarkibi O‘zbekiston Respublikasi Prezidentining qarori bilan tasdiqlanadigan Kengash Jamg‘armani boshqaruvining oliy organi hisoblanadi. 
 14. Kengash:
 Jamg‘arma moliyaviy yordam ko‘rsatishi uchun ishlab chiqarishning ustuvor sohalari va kichik tadbirkorlik yo‘nalishlari bo‘yicha takliflar ishlab chiqadi va tasdiqlash uchun O‘zbekiston Respublikasi Vazirlar Mahkamasiga kiritadi;
 Jamg‘armaning daromadlari va xarajatlari bo‘yicha har yilgi prognozlarni tasdiqlaydi;
 Jamg‘arma vaqtinchalik bo‘sh mablag‘larini tijorat banklarining depozitlariga va boshqa moliyaviy aktivlariga joylashtirish bo‘yicha cheklangan parametrlarni belgilaydi;
 Jamg‘armaning faoliyati, shu jumladan mablag‘larning maqsadli yo‘naltirilishi, kichik biznes va tadbirkorlik subyektlariga moliyaviy yordam ko‘rsatishga doir qarorlarning o‘z vaqtida qabul qilinishi yuzasidan nazoratni amalga oshiradi;
 Jamg‘arma rahbarining Jamg‘arma mablag‘laridan foydalanish to‘g‘risidagi, shuningdek, manfaatdor vazirliklar, idoralar va boshqa tashkilotlar vakillarining amalga oshirilayotgan operatsiyalar samaradorligi va taqdim etilgan resurslar, Jamg‘arma kafilligi hamda kompensatsiyalari natijalari haqidagi hisobotlarini muntazam eshitadi;
 Jamg‘arma tomonidan ushbu Nizomda ko‘rsatilmagan moliyaviy yordamning boshqa turlarini ko‘rsatish bo‘yicha takliflarni ishlab chiqadi;
 Jamg‘armani yillik auditdan o‘tkazish uchun, shu jumladan, uning mablag‘laridan maqsadli foydalanish bo‘yicha auditorlik tashkilotini belgilaydi;
 O‘zbekiston Respublikasi Vazirlar Mahkamasiga Jamg‘armaning ustav kapitalini oshirish to‘g‘risida takliflar kiritadi. 
 15. Tuzilmasi O‘zbekiston Respublikasi Prezidentining qarori bilan tasdiqlanadigan Ijro etuvchi direksiya Jamg‘armaning ijro etuvchi organi hisoblanadi.
 16. Jamg‘armaning Ijro etuvchi direksiyasi:
 Jamg‘arma joriy faoliyatini operativ boshqaradi;
 tijorat banklaridan tushgan hujjatlarni ko‘rib chiqadi va o‘z vakolatlari doirasida Jamg‘armaning kafilligi va kompensatsiyalarini taqdim etish to‘g‘risida qarorlar qabul qiladi; 
 O‘zbekiston Respublikasining navbatdagi yil uchun Davlat budjeti asosiy parametrlari bilan bog‘liq holda Jamg‘arma daromadlari va xarajatlarining har yilgi prognozlarini shakllantiradi hamda tasdiqlash uchun Kengashga kiritadi; 
 Jamg‘arma mablag‘larini shakllantirish manbalarini kengaytirishga doir takliflarni ishlab chiqadi va ko‘rib chiqish uchun Kengashga kiritadi;
 Jamg‘arma oldiga qo‘yilgan vazifalarning o‘z vaqtida va samarali bajarilishi uchun zarur qo‘shimcha mablag‘larni jalb etish bo‘yicha amaliy choralar ko‘radi;
 Jamg‘arma daromadlari va xarajatlarini hisobga olish hamda ularning ijrosi to‘g‘risida hisob yuritilishini va hisobot berilishini ta’minlaydi hamda tasdiqlash uchun Kengashga taqdim etadi;
 Jamg‘arma mablag‘laridan maqsadli va samarali foydalanishning tizimli monitoringini olib boradi;
 Jamg‘armaning vaqtinchalik bo‘sh mablag‘larini tijorat banklarining depozitlariga va boshqa moliyaviy aktivlarga joylashtirish yuzasidan Kengashga takliflar kiritadi.
 17. O‘zbekiston Respublikasi Vazirlar Mahkamasining qarori bilan belgilangan tartibda lavozimiga tayinlanadigan va lavozimdan ozod etiladigan Ijrochi direktor Ijro etuvchi direksiyaning rahbari hisoblanadi.
 Ijrochi direktor bir paytning o‘zida Agentlik direktorining o‘rinbosari hisoblanadi.
 Ijrochi direktor Agentlik direktori bilan kelishgan holda malakali, shu jumladan, xorijlik mutaxassislarni ularning xizmat haqini Jamg‘armaning o‘z mablag‘lari hisobiga to‘lagan holda jalb qilishga haqli.
 Ijrochi direktor:
 Jamg‘armaga yuklangan vazifalar va funksiyalarga muvofiq Ijro etuvchi direksiya faoliyatini tashkil etadi va uning uchun shaxsan javob beradi;
 Ijro etuvchi direksiyani xodimlarning belgilangan soni doirasida aktivlarni boshqarish, biznesni, shu jumladan, tadbirkorlikning turli yo‘nalishlariga oid investitsiya loyihalarini tahlil qilish, ekspertizadan o‘tkazish va moliyalashtirish sohasida yuqori malakali mutaxassislar bilan to‘ldirishni tashkil etadi;
 xalqaro va xorijiy tashkilotlarda Jamg‘arma manfaatlarini ifodalaydi;
 Jamg‘arma nomidan mehnat, xo‘jalik, kredit shartnomalarini va boshqa shartnomalarni, shu jumladan, kafillik va kompensatsiyalar taqdim etish hamda vaqtincha bo‘sh turgan mablag‘larni tijorat banklarida depozitga joylashtirish to‘g‘risidagi shartnomalarni imzolaydi;
 bajarilgan ishlar hamda kelgusi chorak uchun ish rejalari to‘g‘risida har chorakda Agentlik va Kengash oldida hisob beradi.
 Jamg‘arma Ijrochi direktori o‘rinbosarini lavozimiga tayinlash va lavozimdan ozod qilish Ijrochi direktorning taqdimnomasi bo‘yicha O‘zbekiston Respublikasi Iqtisodiyot va sanoat vaziri bilan kelishgan holda Agentlik direktori tomonidan amalga oshiriladi. 
 Jamg‘arma tarkibiy tuzilmalarining rahbarlarini lavozimiga tayinlash va lavozimidan ozod qilish Agentlik bilan kelishgan holda Ijrochi direktor tomonidan amalga oshiriladi.
 18. Ijro etuvchi direksiyaning xarajatlar smetasi va shtatlar jadvali Kengash tomonidan tasdiqlanadi.
 Jamg‘arma mablag‘laridan to‘g‘ri va samarali foydalanish yuzasidan javobgarlik jamg‘arma Ijro etuvchi direksiyasiga yuklanadi.
 19. Xodimlarni rag‘batlantirish va moddiy-texnik bazasini mustahkamlash maqsadida Jamg‘arma budjetdan tashqari mablag‘larining sarflanishi bo‘yicha nizom ishlab chiqadi va u to‘g‘risidagi nizom Kengash tomonidan tasdiqlanadi.
 20. Ijro etuvchi direksiyaning xodimlariga davlat boshqaruvi organlari xodimlari uchun Iqtisodiyot va sanoat vazirligining markaziy apparati xodimlariga belgilangan mehnatga haq to‘lash va rag‘batlantirish shartlari joriy etiladi. 
 21. Jamg‘arma xodimlarining ish haqi lavozim maoshi, mukofotlar, qo‘shimcha haq va ustamalar, rag‘batlantiruvchi to‘lovlar, shuningdek, qonun hujjatlarida nazarda tutilgan qo‘shimcha moddiy rag‘batlantirish mablag‘laridan iborat bo‘ladi. 
 22. Xizmat vazifalarini bajarishda foydalanish uchun Jamg‘armaga 1 dona shaxsan biriktirilgan hamda 1 dona navbatchi avtotransport vositasini saqlash uchun limit ajratiladi. 
 23. Jamg‘arma mablag‘lari O‘zbekiston Respublikasining konsolidatsiyalashgan budjeti tarkibiga kiradi va uning hisobi belgilangan tartibda Davlat budjetining g‘azna ijrosi orqali amalga oshiriladi.
 24. Jamg‘arma mablag‘lari quyidagi manbalar hisobidan shakllantiriladi:
 O‘zbekiston Respublikasi Prezidentining 2017-yil 17-avgustdagi PQ-3225-son qaroriga 1-ilovada ko‘rsatilgan tashkilotlarning badallari hisobiga shakllantiriladigan boshlang‘ich badal; 
 O‘zbekiston Respublikasi Davlat budjetining ushbu maqsadlar uchun har yilgi tasdiqlanadigan ajratmalar doirasidagi mablag‘lari;
 O‘zbekiston Respublikasi Markaziy banki har yilgi sof foydasining O‘zbekiston Respublikasi Davlat budjetiga yo‘naltiriladigan bir qismi;
 xalqaro moliya institutlari, xorijiy hukumat tashkilotlari va boshqa donorlarning Jamg‘armaga yuklangan vazifalarni amalga oshirish uchun jalb etiladigan kreditlari (qarzlari) va grantlari; 
 Jamg‘armaning, shu jumladan, vaqtincha bo‘sh mablag‘larni tijorat banklariga depozitlarga joylashtirish, kafilliklar berishdan tushadigan daromadlari, shuningdek, qonun hujjatlariga zid bo‘lmagan boshqa manbalar.
 26. Xorijiy valyutadagi mablag‘lar Jamg‘armaning chet el valyutasidagi Yagona g‘azna hisobvaraqlariga o‘tkaziladi.
 27. Jamg‘arma mablag‘laridan:
 qarz oluvchilarning kreditlari bo‘yicha taqdim etilgan kafilliklar bilan bog‘liq to‘lovlarni tijorat banklariga to‘lash;
 tijorat banklarining kreditlari bo‘yicha foizli xarajatlarning bir qismini qoplash; 
 kredit qaytarilmasligini sug‘urtalashning barcha shartnomalari, jumladan, moliyaviy yil davomida “Kafolat sug‘urta kompaniyasi” AJni o‘z kapitalining 10 foizi miqdorida garov ta’minoti, kafillik va kafolat bilan (kreditlar va lizing operatsiyalari bo‘yicha tadbirkorlik tavakkalchiligini sug‘urtalash) qoplanmagan sug‘urta qoplamasi umumiy hajmi oshib ketganida “Kafolat sug‘urta kompaniyasi” AJning yo‘qotishlarini qoplab berish; 
 Jamg‘arma faoliyatini moddiy-texnik ta’minlash, asosiy vositalar va nomoddiy aktivlarni xarid qilish, Kengash tomonidan belgilanadigan tartibga muvofiq operatsion xarajatlarni, shu jumladan, mehnatga haq to‘lash va mehnatga haq to‘lashga tenglashtirilgan to‘lovlarni hamda rag‘batlantiruvchi tusdagi to‘lovlarni to‘lash xarajatlarini amalga oshirish uchun foydalaniladi. 
 Ushbu bandda qayd etilgan maqsadlarni moliyalashtirish uchun ajratilgan Jamg‘arma mablag‘laridan qat’iy belgilangan yo‘nalishlarda foydalaniladi. 
 28. Jamg‘arma kafilligi va kompensatsiyalari faqat yangi ajratiladigan kreditlar uchun beriladi, O‘zbekiston Respublikasi Prezidenti yoki Vazirlar Mahkamasining qarorlari asosida oldin ajratilgan kreditlar bo‘yicha kompensatsiyalar berilishi bundan mustasno.
 Oldin ajratilgan kreditlar bo‘yicha kompensatsiyalar berish to‘g‘risida qarz oluvchilarning murojaatlari tijorat banklari tomonidan keyinchalik Jamg‘armaga yuborish uchun qabul qilinadi.
 29. Loyiha tashabbuskorlarining O‘zbekiston Respublikasi Bandlik va mehnat munosabatlari vazirligi, Savdo-sanoat palatasi, Respublika “Mahalla” xayriya jamoat fondi, Agentlik va Jamg‘arma tomonidan belgilangan mezonlarga mosligi, shuningdek, “Ijtimoiy himoya yagona reyestri” axborot tizimida ro‘yxatdan o‘tganligi aholining ijtimoiy himoyaga muhtoj qatlamlarini tadbirkorlik tashabbuslarini amalga oshirish uchun tijorat banklari ajratadigan kreditlar bo‘yicha Jamg‘arma kafilligini berish sharti hisoblanadi. 
 30. Tijorat banklari aholining ijtimoiy himoyaga muhtoj qatlamlariga tadbirkorlik tashabbuslarini amalga oshirish uchun kreditlar ajratishda Jamg‘arma kafilligini kredit summasining 50 foizigacha (shu jumladan 50 foizi), ammo bazaviy hisob qiymatining 100 baravaridan ortiq bo‘lmagan miqdorda qabul qiladi. 
 31. Loyiha tashabbuskori kreditni qaytarganda va kredit bo‘yicha o‘z majburiyatlarini imkon qadar kamaytirganda, birinchi navbatda, kredit bo‘yicha qaytarilgan summaga mutanosib ravishda Jamg‘arma kafilligi ta’minlanishidan ozod etiladi. Bunda loyiha tashabbuskori tomonidan ajratilgan kredit bo‘yicha ta’minlash sifatida taqdim etilgan mulk faqat Jamg‘arma kafilligi to‘liq qoplanganidan so‘ng garovdan ozod etiladi. 
 32. Aholining ijtimoiy himoyaga muhtoj qatlamlarining tadbirkorlik tashabbuslarini amalga oshirish uchun tijorat banklari ajratadigan kreditlar bo‘yicha Jamg‘arma kafilligini berish xizmatlari bepul hisoblanadi.
 33. Loyiha tashabbuskori loyihani moliyalashtirishga kredit olish uchun tijorat bankining filialiga ariza bilan murojaat qiladi, unda quyidagi hujjatlarni ilova qilgan holda Jamg‘arma kafilligini olish istagini bildiradi:
 qarz oluvchining bank hisobvarag‘iga pul mablag‘lari tushish prognozi (amalga oshiriladigan loyiha bo‘yicha pul oqimi) ko‘rsatilgan biznes-reja;
 kredit bo‘yicha ta’minlash sifatida taqdim etiladigan garov to‘g‘risidagi ma’lumot.
 34. Tijorat bankining filiali ariza va hujjatlarning to‘liq turkumini olgandan so‘ng ikki kun ichida:
 loyiha tashabbuskorining belgilangan mezonlarga muvofiqligini, shuningdek, “Ijtimoiy himoya yagona reyestri” axborot tizimida ro‘yxatdan o‘tganligini aniqlaydi;
 taqdim etilgan hujjatlarning to‘liqligini tekshiradi. Hujjatlarning to‘liq bo‘lmagan turkumi taqdim etilganda bank filiali bir kun muddatda tegishli axborot (hujjat)ni so‘rab oladi; 
 taqdim etilgan hujjatlarni ko‘rib chiqadi, qonunchilik va ichki kredit siyosatida belgilangan tartibotga muvofiq loyihaning moliyaviy-iqtisodiy samaradorligini baholaydi.
 35. Quyidagi hollarda:
 kredit ajratish to‘g‘risida qaror qabul qilinganda bank filiali Jamg‘arma kafilligini olish uchun buyurtmani ilova qilgan holda o‘z xulosasini tijorat bankiga yuboradi va bu haqda loyiha tashabbuskorini xabardor qiladi; 
 kredit ajratish rad etilganligi to‘g‘risida qaror qabul qilinganda — bank filiali rad etishning asosli sabablarini ko‘rsatgan holda loyiha tashabbuskoriga yozma javob yuboradi.
 36. Tijorat banki filialdan hujjatlarni olgandan so‘ng bir kun mobaynida:
 olingan hujjatlarni ko‘rib chiqadi;
 Jamg‘arma tomonidan belgilangan tartibda buyurtmani tayyorlaydi;
 ajratiladigan kreditlar bo‘yicha loyiha tashabbuskoriga kafillik berish to‘g‘risida Jamg‘armaga buyurtmani yuboradi.
 Buyurtmada ko‘rsatilgan ma’lumotlarning to‘liqligi va haqqoniyligi uchun tijorat bankining imzo qo‘ygan mansabdor shaxsi javob beradi.
 37. Buyurtma qabul qilingandan so‘ng Jamg‘arma ikki kun mobaynida: 
 buyurtmani ko‘rib chiqadi va uni ushbu Nizom talablariga muvofiqligi yuzasidan tekshiradi;
 qabul qilingan qaror to‘g‘risida tijorat bankini xabardor qiladi.
 38. Kafillik olish uchun talablarga muvofiq bo‘lmagan taqdirda Jamg‘arma xabarnomada rad etishning asosli sabablarini ko‘rsatadi.
 39. Buyurtma ma’qullanganligi to‘g‘risida xabarnoma olingandan so‘ng tijorat banki bir kun mobaynida bank filiali tomonidan: 
 loyiha tashabbuskori bilan kredit shartnomasi;
 Jamg‘arma va loyiha tashabbuskori bilan kafillik shartnomasi tuzilishini ta’minlaydi.
 Kafillik shartnomasi elektron raqamli imzo bilan imzolangan bo‘lishi mumkin. 
 40. Jamg‘armaning berilgan kafillik bo‘yicha tijorat banki oldidagi majburiyatlari kafillik shartnomasi barcha tomonlari tomonidan imzolangan paytdan boshlab kuchga kiradi.
 41. Jamg‘armaning berilgan kafilliklar bo‘yicha tijorat banki oldidagi majburiyatlari quyidagi holatlarda to‘xtatiladi:
 kredit bo‘yicha asosiy qarz kafillik summasi miqdorida to‘liq qaytarilganda;
 Jamg‘arma tomonidan kafillik bo‘yicha to‘lovlar amalga oshirilganda;
 Jamg‘armaning yozma ravishdagi ruxsatisiz kredit shartnomasi bo‘yicha majburiyatlardagi shaxslar o‘zgarganda.
 Jamg‘armaning kafilliklar bo‘yicha majburiyatlari qonun hujjatlarida nazarda tutilgan boshqa holatlarda ham to‘xtatilishi mumkin.
 42. Jamg‘arma ushbu Nizomga ilovada nazarda tutilgan tartibda kompensatsiyalar beradi.
 43. Tijorat banklari kompensatsiyalarni oluvchi hisoblanadi.
 44. Kredit stavkalari, muddatlari va boshqa parametrlari o‘zgargan taqdirda kompensatsiyalarning stavkasi va summasi o‘zgarmasdan, kompensatsiya berish to‘g‘risida qaror qabul qilingan sanada qayd etilgan darajada qoladi. 
 45. Jamg‘arma joriy kreditlar yoki budjetga to‘lovlar bo‘yicha muddati o‘tgan qarzdorligi mavjud bo‘lgan qarz oluvchilarning loyihalari bo‘yicha kompensatsiya bermaydi.
 46. Kredit berilishi uchun zarur bo‘lgan qonun hujjatlari va tijorat bankining kredit siyosatida nazarda tutilgan hujjatlarni ilova qilgan holda qarz oluvchining tijorat banki filialiga murojaat qilishi kompensatsiya tashabbusiga asos hisoblanadi.
 47. Kredit berishning imkoniyati to‘g‘risidagi masalani ko‘rib chiqqandan so‘ng tijorat bankining filiali qaror qabul qilingan sanadan boshlab ikki kun mobaynida: 
 kredit ajratish to‘g‘risida qaror qabul qilsa — kompensatsiya berish to‘g‘risidagi buyurtmani ilova qilgan holda o‘z xulosasini tijorat bankiga taqdim etadi va bu haqda qarz oluvchini xabardor qiladi;
 kredit ajratishni rad etish to‘g‘risida qaror qabul qilsa — rad etishning asosli sabablarini ko‘rsatgan holda qarz oluvchiga yozma javob yuboradi.
 48. Tijorat banki filialdan hujjatlar olingandan so‘ng bir kun mobaynida: 
 olingan hujjatlarni ko‘rib chiqadi;
 Jamg‘arma tomonidan belgilangan shaklga ko‘ra buyurtmani tayyorlaydi;
 qarz oluvchiga kompensatsiya berilishi uchun Jamg‘armaga buyurtmani yuboradi.
 Buyurtma elektron raqamli imzo orqali imzolanishi mumkin.
 Buyurtmada ko‘rsatilgan ma’lumotlarning to‘liqligi va haqqoniyligi uchun tijorat bankining uni imzolagan mansabdor shaxsi javob beradi.
 49. Ijro etuvchi direksiya buyurtma Jamg‘armaga tushgan sanadan boshlab uch kun mobaynida uni ko‘rib chiqadi va kompensatsiya berish yoki berishni rad etish to‘g‘risida qaror qabul qiladi. 
 50. Jamg‘arma bir kun mobaynida tijorat bankini qabul qilingan qaror to‘g‘risida (rad etilganda taqdirda — asosli sabablar ko‘rsatilgan holda) keyinchalik bank filiali va qarz oluvchini boxabar qilishi uchun xabardor qiladi.
 51. Kompensatsiya berilgani to‘g‘risida bildirishnomani olgan tijorat banki ikki kun mobaynida: 
 kompensatsiya berilgani to‘g‘risida bank filialini xabardor qiladi;
 Jamg‘arma va qarz oluvchi bilan kompensatsiya berilishi to‘g‘risida shartnomani imzolaydi. 
 Kompensatsiya berilishi to‘g‘risidagi shartnoma elektron raqamli imzo orqali imzolanishi mumkin.
 52. Tijorat bankining filiali kompensatsiya berilishi to‘g‘risidagi bildirishnomani olgandan so‘ng uch kun mobaynida qarz oluvchi bilan kredit shartnomasini imzolaydi.
 53. Kompensatsiya berilishi rad etilgani to‘g‘risidagi bildirishnomani olgan tijorat banki bir kun mobaynida bu haqda bank filiali va qarz oluvchini xabardor qiladi.
 54. Har bir oy uchun kompensatsiya Jamg‘arma tomonidan oy yakunlangandan so‘ng 20 kun mobaynida, tijorat banki tomonidan Jamg‘armaga oy yakunlangandan so‘ng 15 kun mobaynida taqdim etiladigan kompensatsiya reyestri asosida to‘lanadi. 
 55. Tijorat banki kompensatsiya berilishi to‘g‘risidagi shartnoma amal qiladigan har bir kreditning qoldiqlari bo‘yicha hisoblangan foizlardan kelib chiqqan holda kompensatsiya reyestrini tuzadi.
 56. Tijorat banklari kompensatsiya reyestrining haqqoniyligi va to‘liqligi, shuningdek, Jamg‘armaga o‘z vaqtida taqdim etilishi uchun javob beradi. 
 57. Tijorat banklari belgilangan tartibda: 
 mazkur Nizom doirasida ajratilgan kreditlarni muddati va qarz oluvchilarning turi bo‘yicha alohida balans hisobvaraqlarda;
 kompensatsiya shartnomalariga asosan hisoblangan Jamg‘arma tomonidan kompensatsiya qilinadigan foizlarni alohida balans hisobvaraqlarda hisobini yuritadi.
 58. Xorijiy valyutadagi kreditlar bo‘yicha kompensatsiyalarni to‘lash milliy valyutada, kompensatsiya to‘lovi amalga oshiriladigan oydan keyingi oyning birinchi kunidagi O‘zbekiston Respublikasi Markaziy bankining kursi bo‘yicha amalga oshiriladi. 
 59. Jamg‘arma kompensatsiyasi bankning bildirishnomasi asosida bir paytning o‘zida bir qancha kredit shartnomalari bo‘yicha asosiy bankning 29801 — “Mijozlar bilan hisob-kitoblar” tranzit hisobvarag‘iga o‘tkaziladi. 
 60. 29801 — “Mijozlar bilan hisob-kitoblar” tranzit hisob-varag‘iga tushgan mablag‘lar bankning 16300 — “Tadbirkorlik faoliyatini qo‘llab-quvvatlash davlat jamg‘armasi subsidiyalari hisobiga qoplanadigan hisoblangan foizlarni olish” hisobvarag‘iga avtomatik ravishda o‘tkaziladi. 
 61. Qarz oluvchilar kreditni muddati o‘tganidan so‘ng qaytargan holatlarda ajratiladigan kompensatsiya summasi tasdiqlangan qaytarish jadvalida qayd etilgan summadan oshmasligi lozim. 
 62. Jamg‘arma kompensatsiya berishni: 
 kompensatsiya berish to‘g‘risidagi shartnoma amal qiladigan kreditdan boshqa maqsadda foydalanilganda;
 qarz oluvchi tomonidan kredit bo‘yicha asosiy qarzning tegishli qismi kredit shartnomasi bo‘yicha to‘lovlar jadvaliga muvofiq majburiyatlar yuzaga keladigan sanadan boshlab 90 kun mobaynida qaytarilmaganda;
 qarz oluvchi va/yoki tijorat bankining buyurtmasida ishonchsiz yoki noto‘g‘ri ma’lumotlar aniqlanganda to‘xtatib turadi.
 Tijorat banki ushbu bandda nazarda tutilgan holatlarni aniqlash maqsadida qarz oluvchining faoliyati yuzasidan, shu jumladan, joyiga chiqib monitoring olib boradi va ular aniqlanganda bu to‘g‘rida Jamg‘armani uch kun mobaynida xabardor qiladi.
 63. Jamg‘arma kompensatsiya berishni to‘xtatib turish uchun asos bo‘ladigan holat aniqlangani to‘g‘risida tijorat bankining bildirishnomasini olgandan so‘ng uch kun mobaynida kompensatsiya berishni to‘xtatib turish to‘g‘risida qaror qabul qiladi va bu to‘g‘risida tijorat bankini xabardor qiladi. 
 64. Kompensatsiya berishni to‘xtatib turish uchun asos bo‘ladigan sabablar bartaraf etilgach, kompensatsiya berish qayta tiklanishi mumkin. 
 65. Jamg‘arma: 
 qarz oluvchi kredit shartnomasi bo‘yicha kreditni to‘liq qaytarsa;
 kredit shartnomasining amal qilishi to‘xtatilsa;
 kompensatsiya berish to‘g‘risidagi shartnomaning amal qilishi to‘xtatilsa kompensatsiya berishni to‘xtatadi.
 Jamg‘arma qonun hujjatlarida nazarda tutilgan boshqa holatlarda ham kompensatsiya berishni to‘xtatishi mumkin.
 66. Kompensatsiya berish to‘xtatilgan yoki kompensatsiya berish to‘g‘risidagi shartnoma muddatidan oldin bekor qilingan holatlarda:
 bu qarz oluvchining aybi bilan sodir bo‘lsa — qarz oluvchi kredit bo‘yicha foizlarni to‘liq to‘laydi;
 bu bankning aybi bilan sodir bo‘lsa — bank kompensatsiyani o‘z mablag‘lari hisobiga to‘laydi. 
 67. Jamg‘arma ushbu Nizomga ilovada nazarda tutilgan kafilliklarni beradi.
 68. Jamg‘arma faqat: 
 O‘zbekiston Respublikasi hududida ro‘yxatdan o‘tgan va faoliyatini amalga oshirayotgan;
 tugatilish bosqichida bo‘lmagan;
 joriy kredit va budjetga to‘lovlar bo‘yicha muddati o‘tkazib yuborilgan qarzdorligi bo‘lmagan;
 ularga